10)

Lisätään 57 artiklan jälkeen VI a luku seuraavasti: ”VI a LUKU YKSITYINEN VARASTOINTI MARKKINOINTIVUONNA 2007/2008 57 a artikla Tarjouskilpailumenettely Valkoisen sokerin yksityistä varastointia koskevien sopimusten toteuttamiseen myönnettävien tukien määrittelemiseksi komissio voi asetuksen (EY) N:o 318/2006 39 artiklan 2 kohdassa säädettyä menettelyä noudattaen avata kestoltaan rajoitetun tarjouskilpailumenettelyn komission asetuksella, jäljempänä ’tarjouskilpailumenettelyn aloittamisesta annettu asetus’. 57 b artikla Tarjouskilpailumenettelyn aloittaminen 1. Tarjouskilpailumenettelyn aloittamisesta annettava asetus voidaan antaa viimeistään 31 päivänä heinäkuuta 2008. 2. Tarjouskilpailumenettely voidaan päättää avata varastoidun tai varastoitavan sokerin osalta, jos seuraavat edellytykset täyttyvät: a) hintaselvitysjärjestelmään kirjattu valkoisen sokerin yhteisön keskihinta on alle 85 prosenttia viitehinnasta; ja b) todetut valkoisen sokerin keskihinnat tulevat markkinatilanteen perusteella todennäköisesti pysymään tällä tasolla tai laskemaan sen alapuolelle ottaen huomioon markkinoiden hallintamekanismi ja erityisesti markkinoiltapoiston odotetut vaikutukset. 3. Tarjouskilpailumenettelyn avaaminen voidaan rajoittaa sokeriin, jonka jäsenvaltiossa hyväksytyt sokerinvalmistajat ovat varastoineet tai aikovat varastoida, jos seuraavat edellytykset täyttyvät: a) hintaselvitysjärjestelmään kirjattu valkoisen sokerin yhteisön keskihinta on alle viitehinnan; ja b) hintaselvitysjärjestelmään kirjattu valkoisen sokerin keskihinta on asianomaisessa jäsenvaltiossa alle 80 prosenttia viitehinnasta. 4. Tarjouskilpailumenettelyn aloittamisesta annetussa asetuksessa on oltava seuraavat tiedot: a) tarjouskilpailun kattama jakso, jäljempänä ’tarjouskilpailujakso’, sekä eri osajaksot, joina tarjouksia voidaan jättää; b) avaamis- ja päättymisajankohdat, joiden välillä tarjouksia voidaan jättää; c) jos 3 kohtaa sovelletaan, jäsenvaltiot, joissa sokeri on varastoitu tai aiotaan varastoida; d) tarvittaessa tarjouskilpailumenettelyn kattama kokonaismäärä, mahdollisesti jäsenvaltioittain, jos 3 kohtaa sovelletaan; e) jäljempänä olevan 57 j artiklan mukainen varastointijakso; f) vähimmäismäärä, josta kukin tarjous on tehtävä; g) vakuuden määrä yksikköä kohti; h) jäsenvaltion toimivaltainen viranomainen, jolle tarjoukset on lähetettävä. 5. Kestoltaan rajoitettu tarjouskilpailu voidaan sulkea ennen tarjouskilpailujakson päättymistä asetuksen (EY) N:o 318/2006 39 artiklan 2 kohdassa säädettyä menettelyä noudattaen. 57 c artikla Sokeria koskevat vaatimukset Sokerin, josta tarjous esitetään, on oltava a) valkoista kristallisokeria irtotavarana ja/tai suursäkeissä (800 kg tai enemmän) ja/tai 50 kg:n säkeissä; b) tuotettu kiintiössä samana markkinointivuonna, jona tarjous tehdään, lukuun ottamatta markkinoilta poistettua, siirrettyä tai julkisessa interventiovarastossa olevaa valkoista sokeria; c) laadultaan virheetöntä, kunnollista ja myyntikelpoista, vapaasti juoksevaa ja kosteuspitoisuudeltaan enintään 0,06 prosenttia. 57 d artikla Tarjousten jättäminen 1. Tarjousten jättäjien on oltava 7 artiklan 1 kohdan a alakohdassa tarkoitettuja, yhteisöön sijoittautuneita ja alv-rekisteriin merkittyjä hyväksyttyjä sokerinvalmistajia. 2. Kukin tarjous on jätettävä sen jäsenvaltion toimivaltaiselle viranomaiselle, johon sokeri on määrä varastoida. Jos tarjouskilpailumenettelyn avaaminen rajoitetaan 57 b artiklan 3 kohdan mukaisesti yhteen tai useampaan jäsenvaltioon, tarjoukset voidaan jättää ainoastaan kyseisissä jäsenvaltioissa. 3. Tarjoukset voidaan jättää sähköisesti käyttäen menetelmää, jonka asianomainen jäsenvaltio on asettanut toimijoiden saataville. Jäsenvaltioiden toimivaltaiset viranomaiset voivat edellyttää, että sähköisesti tehdyissä tarjouksissa on Euroopan parlamentin ja neuvoston direktiivin 1999/93/EY (11) 2 artiklan 2 kohdassa tarkoitettu kehittynyt sähköinen allekirjoitus. Kaikissa muissa tapauksissa toimivaltaisten viranomaisten on edellytettävä sähköistä allekirjoitusta, joka tarjoaa allekirjoituksen tehtävää vastaavat takeet, soveltamalla samoja sääntöjä ja edellytyksiä kuin komission päätöksellä 2004/563/EY, Euratom (12) ja sen täytäntöönpanosäännöissä vahvistetut säännökset sähköisistä ja digitoiduista asiakirjoista. 4. Tarjous on voimassa, jos seuraavat edellytykset täyttyvät: a) siinä on viittaus tarjouskilpailumenettelyn aloittamisesta annettuun asetukseen ja tarjousten jättämisen osajakson päättymispäivä; b) siinä on tarjouksentekijää koskevat tunnistetiedot: nimi, osoite ja alv-rekisteröintinumero; c) siinä ilmoitetaan tarjouksen kattama määrä; d) siinä ilmoitetaan päivää ja tonnia kohden tarjottavan tuen määrä euroina ja sentteinä; e) tarjouksentekijä on asettanut vakuuden ennen tarjousten jättämistä koskevan osajakson päättymistä asetuksen (ETY) N:o 2220/85 III osaston säännösten mukaisesti ja toimittanut todisteen vakuuden asettamisesta saman ajan kuluessa; f) siihen ei sisälly tarjouksentekijän esittämiä muita edellytyksiä kuin tässä asetuksessa ja tarjouskilpailumenettelyn aloittamisesta annetussa asetuksessa mainitut edellytykset; g) se esitetään sen jäsenvaltion virallisella kielellä tai jollakin sen jäsenvaltion virallisista kielistä, jossa tarjous jätetään. 5. Tarjouksia ei voida perua eikä muuttaa niiden jättämisen jälkeen. 6. Tarjouksen jättävän hyväksytyn sokerinvalmistajan oletetaan tuntevan tarjouskilpailumenettelyssä sovellettavat säännökset ja hyväksyneen ne. 57 e artikla Tarjousten tutkiminen 1. Jäsenvaltioiden toimivaltaisten viranomaisten on tutkittava tarjoukset 57 d artiklan 4 kohdassa mainittujen seikkojen perusteella. Ne tekevät päätöksen tarjousten hyväksyttävyydestä. 2. Henkilöt, jotka vastaanottavat ja tutkivat tarjoukset, eivät saa paljastaa mitään niihin liittyviä tietoja asiaankuulumattomille henkilöille. 3. Jäsenvaltioiden toimivaltaisten viranomaisten on ilmoitettava tarjouksentekijälle, jos tämän tarjous ei täytä vaatimuksia. 57 f artikla Tarjousten ilmoittaminen komissiolle 1. Jäsenvaltioiden toimivaltaisten viranomaisten on ilmoitettava komissiolle kaikki vaatimukset täyttävät tarjoukset. 2. Ilmoituksissa ei saa olla 57 d artiklan 4 kohdan b alakohdassa tarkoitettuja tietoja. 3. Ilmoitukset on tehtävä sähköisesti komission jäsenvaltioille ilmoittamaa menetelmää käyttäen tarjouskilpailun avaamisesta annetussa komission asetuksessa vahvistetun tietyn ajan kuluessa. Ilmoitusten muoto ja sisältö määritellään komission jäsenvaltioiden käyttöön asettamien mallien mukaisesti. 4. Jäsenvaltioiden on toimitettava komissiolle 3 kohdassa tarkoitetun määräajan kuluessa ilmoitukset siitä, ettei tarjouksia ole jätetty. 57 g artikla Tarjousten perusteella tehtävä päätös 1. Edellä 57 f artiklan 3 kohdan mukaisesti ilmoitettujen tarjousten perusteella komissio päättää asetuksen (EY) N:o 318/2006 39 artiklan 2 kohdassa säädettyä menettelyä noudattaen joko a) olla vahvistamatta tuen enimmäismäärää, tai b) vahvistaa tuen enimmäismäärän. 2. Jos toimitetut tarjoukset vastaavat enimmäistuen määrää ja jos 57 b artiklan 4 kohdan d alakohtaa sovelletaan, komissio vahvistaa tarjottujen määrien myöntämiseen sovellettavan kertoimen. Poiketen siitä, mitä 57 d artiklan 5 kohdassa säädetään, tarjouksen tekijä, johon tällaista kerrointa sovelletaan, voi päättää peruuttaa tarjouksensa. 3. Yksityistä varastointia koskeva päätös julkaistaan Euroopan unionin virallisessa lehdessä. 57 h artikla Tarjouksia koskevat yksittäiset päätökset 1. Jos tuen enimmäismäärä on vahvistettu 57 g artiklan 1 kohdan b alakohdan mukaisesti, jäsenvaltioiden toimivaltaisten viranomaisten on hyväksyttävä 57 f artiklan mukaisesti ilmoitetut tarjoukset, jotka ovat enintään tuen enimmäismäärän suuruisia, sanotun kuitenkaan rajoittamatta 57 g artiklan 2 kohdan soveltamista. Kaikki muut tarjoukset hylätään. 2. Jos enimmäismäärää ei ole vahvistettu, kaikki tarjoukset on hylättävä. 3. Jäsenvaltioiden toimivaltaisten viranomaisten on tehtävä 1 ja 2 kohdassa tarkoitetut päätökset sen jälkeen, kun 57 g artiklan 1 kohdassa tarkoitettu komission tukipäätös on julkaistu, ja ilmoitettava tarjousten tekijöille tulokset heidän osallistumisestaan tarjouskilpailuun kolmen työpäivän kuluessa mainitusta julkaisemisesta. 4. Tarjouskilpailun voittajan oikeuksia ja velvollisuuksia ei voida siirtää muille. 57 i artikla Varastointipaikkaa koskevat tiedot Tarjouskilpailun voittajan on viiden työpäivän kuluessa jäsenvaltiolta saamansa ilmoituksen vastaanottamisesta lähetettävä jäsenvaltion toimivaltaiselle viranomaiselle a) varastointipaikan tai -paikkojen osoite tai osoitteet ja kunkin varastointipaikan osalta siilojen tai erien tarkka sijainti ja niitä vastaavat määrät; b) toinen seuraavista: i) vahvistus siitä, että tarjouksen kattamat määrät ovat jo varastointipaikassa 57 k artiklan c kohdassa tarkoitettujen edellytysten mukaisesti, tai ii) kunkin erän, joka ei vielä ole varastointipaikassa, varastoon saapumisen päivä ja tarvittava ajanjakso sopimuksen alaisen määrän varastoimiseksi 57 k artiklan c kohdassa tarkoitettujen edellytysten mukaisesti. Tarjouskilpailun voittajan on ilmoitettava kunkin varastointipaikkaan saapuvan erän määrä ja tarkka sijainti. 57 j artikla Sopimusten ja varastointijakson määrittäminen 1. Kaikkien 57 i artiklassa tarkoitettujen tietojen toimittamisen jälkeen jäsenvaltion toimivaltaisen viranomaisen on ilmoitettava tarjouskilpailun voittajalle, että kaikki tarvittavat tiedot on annettu ja että sopimus katsotaan tehdyksi siitä hetkestä alkaen. 2. Sopimuksen on sisällettävä tämän luvun, tarjouskilpailun aloittamisesta annetun asetuksen ja tarjouksen säännökset sekä 57 i artiklassa mainitut tiedot. 3. Sopimuksen tekopäivä on päivä, jona jäsenvaltion toimivaltainen viranomainen antaa sopimuspuolelle 1 kohdan mukaisen ilmoituksen. 4. Sopimusvarastointijakso alkaa jo varastoon siirretyn sokerin osalta sopimuksen tekopäivää seuraavana päivänä. Sokerin, jota ei ole vielä siirretty varastoon, sopimusvarastointijakso alkaa sitä päivää seuraavana päivänä, jona sopimuksen alainen määrä on kokonaisuudessaan siirretty varastoon. 5. Sopimusvarastointijakson viimeinen päivä on 31 päivä lokakuuta 2008, jollei 57 m artiklasta muuta johdu. 57 k artikla Sopimuspuolen velvollisuudet Sopimuksessa on määrättävä vähintään seuraavista sopimuspuolen velvoitteista: a) sopimuspuolen on omaan lukuunsa ja omalla vastuullaan siirrettävä sopimuksen alainen määrä varastoon ja pidettävä se sopimusvarastointijakson ajan olosuhteissa, joissa 57 c artiklassa tarkoitetut sokerin ominaisuudet säilyvät, korvaamatta tai siirtämättä varastoituja tuotteita varastosta toiseen; erityistapauksissa ja asianmukaisesti perustellusta pyynnöstä toimivaltainen viranomainen voi kuitenkin sallia varastoitujen tuotteiden siirron; b) sopimuspuolen on säilytettävä tuotteen varastointipaikkaan saapumisen yhteydessä laaditut punnitusasiakirjat; c) sopimuspuolen on tehtävä varastoidut tuotteet helposti ja yksilöllisesti tunnistettaviksi. Kukin yksittäisesti varastoitu tuoteyksikkö on varustettava merkinnällä, josta ilmenee sopimuksen numero, tuote ja paino; d) sopimuspuolen on sallittava toimivaltaisen viranomaisen valvoa kaikkina ajankohtina kaikkien sopimuksessa määrättyjen velvoitteiden noudattamista. 57 l artikla Vakuudet 1. Asetuksen (ETY) N:o 2220/85 20 artiklan 2 kohdassa tarkoitetun, 57 d artiklan 4 kohdan e alakohdan mukaisesti asetetun vakuuden avulla on varmistettava erityisesti seuraavat seikat: a) tarjousta ei peruuteta; b) edellä 57 i artiklassa tarkoitetut tiedot toimitetaan sopimuksen tekemistä varten; c) sopimuksen alainen määrä pidetään varastointijakson ajan varastossa 57 k artiklassa tarkoitetuissa olosuhteissa. 2. Vakuudet vapautetaan viipymättä, jos tarjoukset eivät täytä vaatimuksia, eivät tule valituiksi tai peruutetaan 57 g artiklan 2 kohdan mukaisesti. 3. Vakuudet vapautetaan niiltä määriltä, joiden osalta velvoitteet on täytetty 57 o artiklan 2 kohdan mukaisesti. 57 m artikla Sopimusten keston lyhentäminen Komissio voi sokerimarkkinoiden kehityksen perusteella antaa asetuksen (EY) N:o 318/2006 39 artiklan 2 kohdassa vahvistetun menettelyn mukaisesti sopimuspuolelle luvan myydä sopimuksen alaista sokeria ennen sopimusvarastointiajan päättymistä 57 n artikla Ennakkomaksu Kun varastointi on jatkunut 60 päivää, tuesta voidaan sopimuspuolen pyynnöstä maksaa kerran ennakko, jos sopimuspuoli asettaa vakuuden, jonka määrä on ennakon määrä 10 prosentilla korotettuna. Tällöin 57 l artiklassa tarkoitettu vakuus vapautetaan. Ennakkomaksun suuruus saa olla enintään kolmen kuukauden varastointiaikaa vastaavan tuen määrä. Ensimmäisessä alakohdassa tarkoitettu vakuus vapautetaan heti kun tuen loppusumma on maksettu. 57 o artikla Tuen maksaminen 1. Tuki tai, jos on suoritettu 57 n artiklan mukaisesti ennakkomaksu, tuen loppusumma on maksettava tukihakemuksen perusteella ja ainoastaan, jos sopimusvelvoitteet on täytetty. Tuki tai sen loppusumma maksetaan lopputarkastuksen jälkeen ja 120 päivän kuluessa päivästä, jona tuen maksamista koskeva hakemus on jätetty. 2. Sopimuksen alaiseen määrään liittyvät vaatimukset on katsottava täytetyiksi ainoastaan, jos kyseinen määrä on varmistettu 57 p artiklan 5 kohdassa täsmennetyllä tavalla. Jäsenvaltiot voivat kuitenkin päättää, että sopimuksen alaiseen määrään liittyvät vaatimukset katsotaan täytetyiksi sallitun vaihteluvälin perusteella, joka on enintään 1 prosentti sopimuksen alaisesta määrästä. Jos sopimusvarastointijaksolla tosiasiallisesti varastoitu määrä on sallittu vaihteluväli huomioon ottaen sopimuksen alaista määrää pienempi muttei kuitenkaan alle 80 prosenttia sopimuksen alaisesta määrästä, tosiasiallisesti varastoidulle määrälle maksettava tuki vähennetään puoleen. Jos sopimusvarastointijaksolla tosiasiallisesti varastoitu määrä on alle 80 prosenttia sopimuksen alaisesta määrästä, tukea ei makseta lainkaan. 57 p artikla Tarkastus 1. Jäsenvaltion toimivaltaisen viranomaisen on 30 päivän kuluessa sopimuksen tekemisestä tehtävä ensimmäinen tarkastus ja erityisesti a) yksilöitävä varastointisiilot tai -erät; b) varmistettava varastoitujen tuotteiden paino punnitusasiakirjojen, varastojen ja kirjanpidon perusteella sekä tekemällä mahdollisuuksien mukaan fyysinen punnitustarkastus näytteestä. Kyseisen näytteen on oltava edustava ja vastattava vähintään 5:tä prosenttia kokonaismäärästä; c) otettava sopimuksen alaisesta määrästä edustava näyte, joka on analysoitava mahdollisimman pian sen varmistamiseksi, että sokeri vastaa 57 c artiklassa tarkoitettuja vaatimuksia. 2. Jos analyysissä käy ilmi, ettei sokeri vastaa 57 c artiklassa tarkoitettuja vaatimuksia, sopimuksen alainen määrä on hylättävä kokonaisuudessaan, ja 57 d artiklan 4 kohdan e alakohdassa tarkoitettu vakuus menetetään. 3. Edellä olevan 1 kohdan ensimmäisessä alakohdassa säädettyä määräaikaa voidaan jäsenvaltion asianmukaisesti perustelemista syistä pidentää 15 päivällä. 4. Tarkastuksista vastaavan viranomaisen on a) joko sinetöitävä kaikki tiettyyn sopimukseen, varastointierään tai pienempään määrään liittyvät tuotteet ensimmäisen tarkastuksen yhteydessä; b) tai tehtävä ennalta ilmoittamaton tarkastus varmistaakseen, että sopimuksen alainen määrä on varastointipaikassa. Tarkastus on tehtävä varastojen ja kirjanpidon perusteella sekä tekemällä mahdollisuuksien mukaan fyysinen punnitustarkastus näytteestä. Kyseisen näytteen on oltava edustava ja vastattava vähintään 5:tä prosenttia kokonaismäärästä. 5. Tarkastuksista vastaavan viranomaisen on varastointijakson viimeisen kuukauden aikana tehtävä 4 kohdan b alakohdan mukainen ennalta ilmoittamaton lopputarkastus varmistaakseen, että sopimuksen alainen määrä on varastointipaikassa. 6. Jos merkittäviä säännönvastaisuuksia ilmenee viidessä prosentissa tai sitä suuremmassa osuudessa tarkastetuista saman sopimuksen alaisista tuotemääristä, tarkastuksia laajennetaan suurempaan näytemäärään, jonka tarkastuksista vastaava viranomainen määrittää. 57 q artikla Tarkastuskertomukset Edellä 57 p artiklan nojalla tehdyistä tarkastuksista on laadittava kertomus, jossa on mainittava a) tarkastuspäivä ja tarkastuksen alkamisajankohta; b) tarkastuksen kesto; c) toteutetut toimet antamalla erityisesti tarkasteltuja asiakirjoja ja tuotteita koskevat yksityiskohtaiset tiedot ja viitteet; d) havainnot ja päätelmät. Vastuussa olevan tarkastajan on allekirjoitettava tarkastuskertomus, joka sopimuspuolen tai tarvittaessa varastoinnista vastuussa olevan henkilön on varmennettava allekirjoituksellaan ja jonka on oltava maksuasiakirjojen mukana. 57 r artikla Seuraamukset 1. Jos todetaan, että tarjouksentekijän tämän luvun säännöksistä johtuvien oikeuksien saamiseksi antama asiakirja sisältää vääriä tietoja ja jos kyseiset väärät tiedot ovat ratkaisevia mainitun oikeuden saamiseksi, jäsenvaltion toimivaltaisten viranomaisten on suljettava tarjouksentekijä sokerin yksityisen varastoinnin tuen myöntämistä koskevan tarjouskilpailumenettelyn ulkopuolelle yhden vuoden ajaksi päivästä, jona sääntöjenvastaisuuden vahvistamista koskeva lopullinen hallinnollinen päätös on tehty. 2. Edellä olevaa 1 kohtaa ei sovelleta, jos hakija osoittaa toimivaltaisten viranomaisten hyväksymällä tavalla, ettei 1 kohdassa tarkoitettu tilanne johdu hänen vakavasta laiminlyönnistään tai että se johtuu ylivoimaisesta esteestä taikka ilmeisestä virheestä. 3. Jäsenvaltioiden on ilmoitettava komissiolle tapauksista, joissa sovelletaan 1 kohtaa. Komissio säilyttää nämä tiedot muiden jäsenvaltioiden saatavilla. 57 s artikla Tiedonanto komissiolle Jäsenvaltioiden on ilmoitettava komissiolle sokerimäärät, joita koskevat tarjoukset on hyväksytty 57 h artiklan 1 kohdan mukaisesti ja a) joiden osalta ei myöhemmin ole tehty sopimuksia; tai b) joiden osalta on myöhemmin tehty sopimuksia, jotka oli kuitenkin peruutettava sopimusvelvoitteiden noudattamatta jättämisen vuoksi; c) jotka on vapautettu sopimusvelvoitteista 57 m artiklan mukaisen komission päätöksen mukaisesti. Ensimmäisessä alakohdassa tarkoitetuissa ilmoituksissa on täsmennettävä asianomainen tarjouskilpailumenettelyn osajakso, ja ne on tehtävä mahdollisimman pian ja viimeistään kyseistä kuukautta seuraavan kuukauden kymmenentenä päivänä. Ilmoitusten muoto ja sisältö määritellään komission jäsenvaltioiden käyttöön asettamien mallien mukaisesti.”